**Ministru kabineta noteikumu projekta** **“Grozījumi Ministru kabineta 2006. gada 6. jūnija noteikumos Nr. 460 “Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām”” sākotnējās**

**ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Ministru kabineta noteikumu projekts “Grozījumi Ministru kabineta 2006. gada 6. jūnija noteikumos Nr.460 “Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām”” (turpmāk – projekts) ir izstrādāts, pamatojoties uz likuma “Par reglamentētajām profesijām un profesionālās kvalifikācijas atzīšanu” (turpmāk – reglamentēto profesiju likums) 6. panta 1.punktu, kas noteic, ka Ministru kabinets apstiprina specialitāšu, apakšspecialitāšu un papildspecialitāšu sarakstus likumā norādītajām reglamentētajām profesijām, ja šo sarakstu apstiprināšanai likumā nav noteikta cita kārtība. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Saskaņā ar reglamentēto profesiju likuma 1. panta 12. un 13. punktu Latvijas Republikā reglamentētā profesija ir reglamentēta profesionālā darbība vai reglamentētu profesionālo darbību kopums reglamentēto profesiju likumā noteiktajās profesijās, kuru uzsākšanai un veikšanai valsts tiesību aktos izvirzīta atbilstošas profesionālās kvalifikācijas prasība, bet specialitāte ir profesijai atbilstošās darbības joma, kurā attiecīgā persona ieguvusi profesionālo kvalifikāciju. Attiecīgās specialitātes šaurāka joma veido apakšspecialitāti vai profesionālo specializāciju, bet joma, kas kopīga divām vai vairākām specialitātēm, – papildspecialitāti. Reglamentētās profesijas, kā arī to specialitātes, apakšspecialitātes un papildspecialitātes, kā arī prasības profesionālajai kvalifikācijai un profesionālās darbības organizācijai katrā reglamentētajā profesijā ir noteiktas katras nozares darbību un attīstību reglamentējošos tiesību aktos. Reglamentēto profesiju specialitāšu, apakšspecialitāšu un papildspecialitāšu saraksts (turpmāk arī – saraksts) ir noteikts Ministru kabineta 2006. gada 6. jūnija noteikumos Nr.460 “Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām” (turpmāk – noteikumi Nr.460). Projekta mērķis ir nodrošināt saraksta atbilstību reglamentēto profesiju likumam un aktuālajai situācijai citu nozaru tiesību aktos, kas attiecas uz reglamentētajām profesijām. Profesiju reglamentācija ir dinamiska joma un tai ir jāatbilst attīstības procesiem, līdz ar to reglamentēto profesiju specialitāšu, apakšspecialitāšu un papildspecialitāšu saraksts mainās. Ar 2015. gada 12. novembra likumu “Grozījumi likumā “[Par reglamentētajām profesijām un profesionālās kvalifikācijas atzīšanu](https://likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu)”” (turpmāk – 2015. gada grozījumi) tika izdarīti grozījumi reglamentēto profesiju likumā, izslēdzot no reglamentēto profesiju likuma šādas reglamentētās profesijas: būvinspektors, hidrogrāfs, bīstamo kravu pārvadājumu drošības konsultantu (padomnieku) apmācības pasniedzējs, un papildinot reglamentēto profesiju likumā noteiktās reglamentētās profesijas ar šādām reglamentētajām profesijām: masieris un mākslas terapeits. Sarakstā noteikumu Nr. 460 šobrīd spēkā esošajā redakcijā ir iekļautas no reglamentēto profesiju likuma izslēgtas profesijas, kā arī nav iekļautas visas reglamentēto profesiju likuma tā spēkā esošajā redakcijā noteiktās atbilstošās reglamentētās profesijas, līdz ar to pastāvošais tiesiskais regulējums ir nepilnīgs un projekts paredz novērst šo nepilnību. Projekts paredz no saraksta svītrot būvtehniķa profesiju, kas tika izslēgta no reglamentēto profesiju likuma ar 2015.gada grozījumiem, kā arī papildināt sarakstu ar būvdarbu vadītāja profesiju, kas vienlaicīgi tika iekļauta reglamentēto profesiju likumā. Pamatojums tam ir Būvniecības likums, kas stājās spēkā 2014. gada 1. oktobrī un kurā ir noteikts, ka būvspeciālistiem ir nepieciešama augstākā izglītība. Ar šī likuma pieņemšanu zaudēja spēku 1995.gada 10.augustā pieņemtais Būvniecības likums un uz tā pamata izdotie Ministru kabineta 2003.gada 8.jūlija noteikumi Nr.383 “Noteikumi par būvprakses un arhitekta prakses sertifikātu piešķiršanu, reģistrēšanu un anulēšanu”, kas noteica, ka būvprakses sertifikātu var iegūt arī personas ar vidējo profesionālo izglītību. Tā kā būvtehniķa profesijā ir nepieciešama trešā līmeņa profesionālā kvalifikācija, ko iegūst vidējās pakāpes profesionālajā izglītībā, šajā profesijā būvspeciālisti netiek sertificēti un tā nav reglamentēta. Būvniecības jomā reglamentētas ir būvinženiera un būvdarbu vadītāja profesijas un Būvniecības likumā ir noteiktas prasības izglītībai un profesionālajai kvalifikācijai šīm abām profesijām.  Projekts novērsīs neatbilstību starp noteikumiem nr.460 un reglamentēto profesiju likumu, jo projekts paredz precizēt profesijas un specialitātes “zvērināts mērnieks” nosaukumu, turpmāk nosakot nosaukumu “mērnieks”, jo reglamentēto profesiju likumā vārds “zvērināts” no 32.panta pirmās un ceturtās daļas izslēgts ar 2013. gada 5.decembra likumu “Grozījumi likumā “[Par reglamentētajām profesijām un profesionālās kvalifikācijas atzīšanu](https://likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu)”” (turpmāk – 2013.gada grozījumi). 2013.gada grozījumi nosaka reglamentētās profesijas civilām vajadzībām paredzēto sprāgstvielu aprites jomā (spridzinātājs un spridzināšanas darbu vadītājs) un pirotehnisko izstrādājumu aprites jomā (pirotehniķis), saskaņā ar Civilām vajadzībām paredzētu sprāgstvielu aprites likumā un Pirotehnisko izstrādājumu aprites likumā noteikto. Ar 2007. gada 13.decembra likumu “Grozījumi likumā “[Par reglamentētajām profesijām un profesionālās kvalifikācijas atzīšanu](https://likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu)”” noteiktas reglamentētās profesijas detektīvdarbības un apsardzes darbības jomā (detektīvs un apsardzes darbinieks). Šīs profesijas noteikumos nr.460 nebija iekļautas un projekts novērš šo tiesiskā regulējuma nepilnību. Projektā redakcionāli precizēts reglamentētās profesijas “sugu un biotopu aizsardzības jomas eksperts” nosaukums atbilstoši reglamentēto profesiju likumā un Ministru kabineta 2010.gada 16.marta noteikumos Nr.267 “Sugu un biotopu aizsardzības jomas ekspertu sertificēšanas un darbības uzraudzības kārtība” lietotajam profesijas nosaukumam. Projekta apstiprināšanas rezultātā sabiedrībai būs pieejams visu reglamentēto profesiju specialitāšu, apakšspecialitāšu un papildspecialitāšu saraksts, kas ir svarīgi, lai varētu veikt ārvalstīs iegūtās profesionālās kvalifikācijas atzīšanu darbam reglamentētajās profesijās Latvijā saskaņā ar Eiropas Parlamenta un Padomes 2005. gada 7. septembra direktīvā 2005/36/EK par profesionālo kvalifikāciju atzīšanu (turpmāk – Direktīva 2005/36/EK) noteiktajām prasībām. Direktīva 2005/36/EK, cita starpā, nosaka prasību informāciju par reglamentētajām profesijām publicēt Eiropas Komisijas Reglamentēto profesiju datu bāzē, lai šī informācija būtu pieejama ārvalstīs. Ievērojot minēto, aktualizētais reglamentēto profesiju un specialitāšu saraksts pēc tā pieņemšanas tiks publicēts minētajā datu bāzē, kas pieejama tiešsaistes vietnē: http://ec.europa.eu/growth/tools-databases/regprof/index.cfm?action=regprofs. Reglamentēto profesiju saraksts sabiedrībai pieejams arī reglamentēto profesiju datu bāzē (http://www.aic.lv/regdip/), ko uztur Akadēmiskās informācijas centrs. |
| 3. | Projekta izstrādē iesaistītās institūcijas |  Izglītības un zinātnes ministrija (turpmāk – ministrija). Projekta izstrādes gaitā notikušas konsultācijas ar Veselības ministriju un Ekonomikas ministriju. |
| 4. | Cita informācija |  Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Projektā noteiktais attieksies uz: 1) personām, kas izglītību un profesionālo kvalifikāciju ieguvušas ārvalstīs un pretendē uz profesionālās kvalifikācijas atzīšanu pastāvīgai profesionālajai darbībai reglamentētajā profesijā vai īslaicīgu profesionālo pakalpojumu sniegšanai Latvijas Republikā reglamentētajās profesijās: būvinženieris, būvdarbu vadītājs, mērnieks, sugu un biotopu aizsardzības jomas eksperts, masieris, mākslas terapeits, detektīvs, apsardzes darbinieks, spridzinātājs, spridzināšanas darbu vadītājs, pirotehniķis; 2) institūcijām, kas ir saistītas ar profesionālās kvalifikācijas atzīšanu šādās reglamentētajās profesijās: būvinženieris, būvdarbu vadītājs (Latvijas Būvinženieru savienības Būvniecības speciālistu sertifikācijas institūciju, Latvijas Siltuma, gāzes un ūdens tehnoloģijas inženieru savienības Būvspeciālistu sertificēšanas centru, Latvijas Jūrniecības savienības Sertificēšanas centru, Latvijas Melioratoru biedrības Hid­romelioratīvās būvniecības speciālistu sertifikācijas centru, Latvijas Dzelzceļnieku biedrības Sertificēšanas centru), mērnieks (Latvijas Mērnieku biedrību), sugu un biotopu aizsardzības jomas eksperts (Dabas aizsardzības pārvaldi), masieris, mākslas terapeits (Latvijas Ārstniecības personu profesionālo organizāciju savienību), detektīvs, apsardzes darbinieks, spridzinātājs, spridzināšanas darbu vadītājs, pirotehniķis (Valsts policiju) un uz Akadēmiskās informācijas centru.  |
|   | Tiesiskā regulējuma ietekme uz tautsaimniecību un administratīvo slogu |  Projekts šo jomu neskar.  |
| 3. | Administratīvo izmaksu monetārs novērtējums |  Projekts šo jomu neskar. |
| 4. | Cita informācija |  Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti |  Ikvienai reglamentētās profesijas specialitātei, apakšspecialitātei un papildspecialitātei Ministru kabinets apstiprina atbilstošu informācijas institūciju un institūciju, kas izsniedz profesionālās kvalifikācijas apliecības, kuras pilda reglamentēto profesiju likumā noteiktos pienākumus, līdz ar to, precizējot reglamentēto specialitāšu, apakšspecialitāšu un papildspecialitāšu sarakstu, tam atbilstoši grozījumi jāveic arī šādos normatīvajos aktos:  1) Ministru kabineta 2006. gada 31. oktobra noteikumos Nr. 886 “Noteikumi par institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās” (turpmāk – noteikumi Nr.886);  2) Ministru kabineta 2002. gada 16. jūlija noteikumos Nr. 300 “Noteikumi par informācijas institūcijām attiecībā uz reglamentētajām profesijām” (turpmāk – noteikumi Nr.300). Ministrija ir izsludinājusi Valsts sekretāru sanāksmē Ministru kabineta noteikumu projektu “Noteikumi par informācijas institūcijām un institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās”, kurā paredzēts integrēt noteikumos Nr.886 un Noteikumos Nr.300 noteiktās tiesību normas un atzīt noteikumus Nr.886. un noteikumus Nr.300 par spēku zaudējušiem.  |
|  2. | Atbildīgā institūcija |  Ministrija. |
| 3. | Cita informācija |  Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tiks publicēts ministrijas tīmekļa vietnē pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē |  Projekts tiks publicēts ministrijas tīmekļa vietnē pēc tā izsludināšanas Valsts sekretāru sanāksmē un ministrijām, kuru kompetencē ir profesionālā darbība reglamentētajās profesijās, informācijas institūcijām attiecībā uz reglamentētajām profesijām un institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās būs iespēja piedalīties tā apspriešanā.  |
| 3. | Sabiedrības līdzdalības rezultāti |  Institūciju izteiktie iebildumi un priekšlikumi iespēju robežās tiks ņemti vērā pirms noteikumu projekta virzīšanas izskatīšanai Ministru kabinetā.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projektā noteiktais attieksies uz: 1) informācijas institūcijām, ko nosaka noteikumi Nr. 300; 2) institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās saskaņā ar noteikumiem Nr. 886. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Projekts šo jomu neskar. |
| 3. | Cita informācija |  Nav. |

*Anotācijas III un V sadaļa – projekts šīs jomas neskar.*

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

19.06.2017. 10:22

1408

I.Stūre, 67047899,

Inese.Sture@izm.gov.lv